b'\n_START_ARTICLE_\nRaivo E. Tamm\n_START_SECTION_\nElulugu\n_START_PARAGRAPH_\nTa l\xc3\xb5petas aastal 1983 Tallinna 32. Keskkooli, saades lisaks keskharidusele ka III kategooria autojuhiloa, aastal 1984 Tallinna 19. Tehnikakooli, saades ka III kategooria autoremondilukksepa kutse, ja aastal 1988 Tallinna Riikliku Konservatooriumi lavakunstikateedri (Eesti Muusika- ja Teatriakadeemia lavakunstikooli XIII lennu) n\xc3\xa4itlejana._NEWLINE_Tamm t\xc3\xb6\xc3\xb6tas paralleelselt \xc3\xb5pingutega tehnikakoolis aastal 1983 III kategooria autojuhina Teenindusministeeriumi Remondi- ja Ehitusvalitsuses, p\xc3\xa4rast lavakunstikateedri l\xc3\xb5petamist n\xc3\xa4itlejana aastal 1988 kolm kuud L. Koidula nim. P\xc3\xa4rnu Draamateatris (lahkus t\xc3\xb6\xc3\xb6lt elamispinna mittev\xc3\xb5imaldamise t\xc3\xb5ttu), aastatel 1988\xe2\x80\x931993 Vanalinnastuudios ja 1994\xe2\x80\x931999 Tallinna Linnateatris, on olnud 1993\xe2\x80\x931994 ja alates 1999 vabakutseline n\xc3\xa4itleja ja n\xc3\xa4idelnud enamikus Eesti teatrites kokku enam kui sajas lavastuses._NEWLINE_Ta on kaasa teinud filmides "Regina" (Tallinnfilm 1989), "Odna notsh" ("\xc3\x9cks \xc3\xb6\xc3\xb6"; Odessa Kinostuudio 1990), "Vana mees tahab koju" (Tallinnfilm 1991), "Balti armastuslood" (EXIT-film/Filminor 1992), "Kuradipisarad" ("\xc5\x81za ksi\xc4\x99cia ciemno\xc5\x9fti"; Tallinnfilm/OKO Warszawa 1993), "Tallinn pimeduses" (EXIT-film/Filmzolfo/Filminor 1993), "Kirjad idast" (EXIT-film/Beyond Films 1995), "Viimane \xc3\xb6\xc3\xb6" Parunid ja Vonid 2003, "Malev" (EXIT-film/\xc3\x95-fraktsioon 2005), "Stiilipidu" (EXIT-film 2005), "Kohtumine tundmatuga" (ETV 2005), "Libahundi needus" (ETV 2005), "Usaldus" (Allfilm/Creative Partnerships Durham Sunderland 2006), "Hundi agoonia" (RUUT 2006), "Zen l\xc3\xa4bi pr\xc3\xbcgi" (RUUT 2007), "S\xc3\xbcgisball" (Kuukulgur Film 2007), "Teisel pool" ("L\'Autre Cote"; Average Monkey/La Voie Lactee 2008), "P\xc3\xbcha T\xc3\xb5nu kiusamine" (Homeless Bob Production 2009), "Theodori lugu" (BFM 2011), "Ellawood" (BFM 2012), "Seenelk\xc3\xa4ik" (Allfilm 2012), "V\xc3\xa4ljakutse" (BFM 2013), "S\xc3\xbc\xc3\xbctu" (BFM 2013), "Kaardimaja" (BFM 2013), "\xc3\x95nneliku l\xc3\xb5puga massaa\xc5\xbe" (BFM 2013), "P\xc3\xb6\xc3\xb6ri\xc3\xb6\xc3\xb6" (BFM 2014), "8 kg" (BFM 2015). _NEWLINE_Televisioonist on ta tuntud eelk\xc3\xb5ige Eesti Televisiooni telesarja "\xc3\x95nne 13" Allan Petersoni osat\xc3\xa4itjana alates aastast 1993. ETV seriaalis "ENSV" m\xc3\xa4ngib ta baarmen Illarit. On osalenud ka seriaalides "Kassid" (Kanal 2, 2005\xe2\x80\x9306), "Kerge elu" (TV3, 2013), "Tupikt\xc3\xa4nava mehed" (Kanal 2, 2013), "K\xc3\xa4ttemaksukontor" (TV3, 2013), "Viimane v\xc3\xb5mm" (Kanal 2, 2014), "Vabad mehed" (TV3, 2015)._NEWLINE_Osalenud telelavastustes "Paradoks" (ETV 1989), "Kummaline Mrs.Savage" (ETV 1990), "Londiste \xc3\xb5ige nimega Vant" (ETV 1992), "Lapsti lasteteater \xe2\x80\x93 Vahva r\xc3\xa4tsep" (ETV 1994\xe2\x80\x9395), "Linnapea" (1998), "Minu veetlev Kunder" (ETV 2003)._NEWLINE_Osalenud saatesarjades "M\xc3\xb5nusalt ja muhedalt" (RTV, 1995), "Wigla show" (Kanal 2, 1996\xe2\x80\x9397), "Professorite talkshow" (TV3, 1997\xe2\x80\x9398), "Miljon\xc3\xa4r-X" (TV3, 1997\xe2\x80\x9398), "Rolling Estonians" (Kanal 2, 2002), "Teeveejahutaja" (ETV, 2003\xe2\x80\x9305), "S\xc3\xb5idame!" (Kanal 2, 2007), "Stop!" (TV3, 2009\xe2\x80\x9312), "Mehed r\xc3\xa4\xc3\xa4givad armastusest" (ETV, 2013) ja "Heeringas Veenuse \xc3\xb5lal" (Kanal 2, 2013\xe2\x80\x9314)._NEWLINE_Samuti olnud telesaatejuht "TV-oksjon" (Kanal 2, 1998\xe2\x80\x9399), "J\xc3\xbcrgensonid" (ETV, 2001), Baskini anekdoodi akadeemia (TV3, 2006), "Palume lavale!" (TV3, 2014)._NEWLINE_Helindanud multifilme nii televisioonis kui ka kinolevis._NEWLINE_Eesti Teatriliidu liige aastast 1987, Eesti N\xc3\xa4itlejate Liidu liige aastast 1993. On kuulunud ka m\xc3\xb5lema liidu juhatusse, aastal 2006 oli N\xc3\xa4itlejate Liidu juhatuse esimees._NEWLINE_On kaitseliitlane aastast 2003, Tallinna maleva N\xc3\xb5mme malevkonnas 2003\xe2\x80\x932010, alates 2010 J\xc3\xb5geva maleva staabis tsiviil-militaar-koost\xc3\xb6\xc3\xb6 ohvitser, leitnant ja Eesti Reservohvitseride Kogu liige aastast 2004. _NEWLINE_On omandanud erapiloodi litsentsi 2003. Koolip\xc3\xb5lves tegeles mudellennundusega, on tulnud 1979 Eesti koolinoorte meistriks sisemudelite klassis._NEWLINE_Lisaks n\xc3\xa4itlemisele on Tamm v\xc3\xa4lja andnud ka oma hobi \xe2\x80\x93 autondust \xe2\x80\x93 k\xc3\xa4sitleva raamatu: "Katselendur Tamm: 44 parimat proovis\xc3\xb5itu" (2010), kuhu on koondatud tema aastast 2004 ilmunud autoartiklite paremik._NEWLINE_Tarmo Vahteri raamat "Karuks istus vangitornis..." (2015) algab episoodiga aastast 1978, kui n\xc3\xb5ukogude okupatsiooni ajal Raivo koolipoisina sini-must-valgeid lendlehti levitas ja Eestile vabadust n\xc3\xb5udis, miilitsate poolt kinni v\xc3\xb5eti ja hiljem ka KGB-sse viidi. Koolipoisina on ta olnud ka aastaid aktiivne Tiina M\xc3\xa4gi juhitud liikumises "Kodulinn" koristamaks Tallinna vanalinna ja osalenud ajalehe "Kodulinn" toimetuse t\xc3\xb6\xc3\xb6s._NEWLINE_Ta osales 2016. aasta s\xc3\xbcgishooajal meelelahutussaates "Su n\xc3\xa4gu k\xc3\xb5lab tuttavalt".\n_START_SECTION_\nIsiklikku\n_START_PARAGRAPH_\nRaivo E. Tamme isa Endel Tamm on saarlane, ema Esta Tamm (4. veebruar 1931 \xe2\x80\x93 21. august 2016) oli p\xc3\xa4rit J\xc3\xb5hvist. Noorusp\xc3\xb5lve suved veetis Tamm vanematega Saaremaal sugulaste juures, mist\xc3\xb5ttu on ennastki pooleldi saarlaseks pidanud, kuigi on \xc3\xbcles kasvanud Tallinnas._NEWLINE_Tammel on kolm last. Kooselust n\xc3\xa4itleja ja telediktori K\xc3\xbclli Palmsaarega on tal t\xc3\xbctar Johanna. _NEWLINE_Tamm oli 1997\xe2\x80\x932003 abielus Katariina Lauguga. Neil on t\xc3\xbctar Rebecca._NEWLINE_2007. aasta juunis abiellus ta n\xc3\xa4itleja Helena Merziniga. Neil on poeg Johannes Hermann._NEWLINE_Ta osales aastatel 2017 ja 2018 Hea Eeskuju Persoonina triatloniv\xc3\xb5istlusel IRONMAN 70,3 Otep\xc3\xa4\xc3\xa4ja 2018 triatloni Euroopa meistriv\xc3\xb5istlustel Tartus ning t\xc3\xa4ispikal triatlonil IRONMAN Tallinn 2018.'